**Însura-m-aş**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Însura-m-aş, însura,

Nu ştiu soacra ce mi-a da?

Coşarca cu fusele,

Costreţul cu mâţele?

Însura-m-aş, însura,

Nu ştiu ce fată-aş lua

Să fie de om bogat,

Rău mi-e teamă de-un păcat!

Ea mi-a cere lumea toată

Făr-a se gândi la plată,

Şi mi-a cere piei de zmeu

Să-ncalţe piciorul său,

Că de capră

Lesne crapă.

Şi de oaie

Se despoaie

Şi de ţap

Îţi sare-n cap!

Aş lua-o de Bărgău,

Mă tem c-a fi lucru rău.

Oi lua o sărmăncuţă

Care poartă opincuţă

Şi cămaşă cu altiţă,

Şi pe şolduri o catrinţă.